## Salomé Pradas demana al Ministeri de l’Interior un reforç urgent d’agents del Cos Nacional de Policia i de la Guàrdia Civil per la DANA

*** La consellera de Justícia i Interior sol·licita una cobertura ràpida de les vacants de la Policia de la Generalitat, els drons i els vehicles tot terreny
* La Conselleria recalca la necessitat de rehabilitar instal·lacions policials com la de Paiporta o d’establir una malla única de transmissions per a tota la força policial disponible**

La consellera de Justícia i Interior, Salomé Pradas, ha mantingut, junt amb el seu equip, una reunió d’urgència amb el ministre de l’Interior, Fernando Grande-Marlaska. Es tracta de la primera trobada del Grup de Resposta Immediata d’Interior de la Generalitat en la qual li ha exposat les necessitats en matèria d’interior per a la Comunitat Valenciana.

La màxima responsable de Justícia i Interior ha plantejat la urgència de completar, de manera extraordinària, la plantilla de la Policia de la Generalitat, que en l’actualitat patix l’existència de 140 vacants. Conselleria ha constatat la urgència d’eixa incorporació per a poder exercir de manera efectiva les funcions que té encomanades.

La consellera ha sol·licitat igualment, en esta primera reunió del Grup de Resposta Immediata d’Interior, que el Ministeri dote les zones afectades pel temporal de reforços d’unitats del Cos Nacional de Policia i de la Guàrdia Civil per a garantir l’orde públic en tot moment. En concret, ha reclamat 4.000 efectius més.

Salomé Pradas ha plantejat al Ministeri la creació de línies pressupostàries per a la rehabilitació i reforma de les comissaries i les cases caserna afectades pel temporal, com la de Paiporta. De la mateixa manera, ha urgit a l’increment de mitjans materials complementaris de busca de víctimes i vigilància nocturna. En este sentit, ha sol·licitat 500 drons.

La consellera ha insistit en la necessitat del reforç policial i per a dur-ho a terme ha demanat l’autorització de comissions de servici, amb caràcter extraordinari i urgent, a aquells funcionaris del Cos Nacional de Policia i de la Guàrdia Civil que voluntàriament vullguen prestar servici per a completar als seus companys de la Comunitat Valenciana.

En eixa línia també ha plantejat una exempció, amb caràcter general, als agents de la Policia Local dels municipis de la Comunitat Valenciana per a desplaçar-se dels seus municipis a uns altres en exercici de les seues funcions. Una altra proposta ha consistit a establir una malla única de transmissions, amb diversos canals, amb la finalitat que tota la força policial es trobe comunicada de manera permanent.

Conselleria també ha proposat al Ministeri de l’Interior dotar de vehicles tot terreny els municipis afectats perquè els policies locals puguen prestar el servici en les condicions adequades. Esta petició es produïx pel fet que en gran manera el parc mòbil es troba inutilitzat pels efectes de la DANA en estes poblacions.

Fecha: 04/11/2024